KLASA: 034-05/24-01/7

URBROJ: 711-02-01/06-2024-02

Zagreb, 02. veljače 2024.

 **IVANA JURKOVIĆ PIŠČEVIĆ**

 predsjednica Uprave trgovačkog društva

 KOMUNALAC društvo s ograničenom odgovornošću

 za obavljanje komunalnih djelatnosti Bjelovar

 **Predmet: mišljenje na zahtjev obveznice Ivane Jurković Piščević,**

 - daje se

Povjerenstvo za odlučivanje o sukobu interesa (dalje: Povjerenstvo) dana 12. siječnja 2024. godine zaprimilo je zahtjev za davanjem mišljenja koji je podnijela obveznica Ivana Jurković Piščević, predsjednica uprave trgovačkog društva KOMUNALAC društvo s ograničenom odgovornošću za obavljanje komunalnih djelatnosti Bjelovar (u daljnjem tekstu: KOMUNALAC d.o.o. Bjelovar).

U podnesenom zahtjevu obveznica navodi da obnaša dužnost predsjednice uprave komunalnog poduzeća Komunalac d.o.o. Bjelovar, u 100% vlasništvu Grada Bjelovara te da je dobila rješenje o imenovanju za člana Upravnog vijeća u Kulturnom centru Mato Lovrak, ustanovi za obavljanje turističkih, sportsko-rekreativnih i kulturnih djelatnosti s kojom ni Grad Bjelovar niti KOMUNALAC d.o.o Bjelovar nemaju povezanih poslovnih odnosa niti povezanih aktivnosti. Slijedom navedenog, postavlja upit smije li ili ne smije biti članica upravnog vijeća navedenog kulturnog centra.

Povjerenstvo je, nastavno na zaprimljeno mišljenje, zatražilo podnositeljicu da se dodatno očituje tko je osnivač ustanove Kulturni centar Mato Lovrak i radi li se o ustanovi od posebnog državnog interesa, odnosno od posebnog interesa za jedinicu lokalne ili područne (regionalne) samouprave te da dostavi odluku predstavničkog tijela u tom smislu, ukoliko ista postoji.

Obveznica je odgovorila na traženje Povjerenstva, navodeći da je Kulturni centar Mato Lovrak ustanova osnovana na temelju Sporazuma o osnivanju između Bjelovarsko-bilogorske županije (70% udjela) i Općine Veliki Grđevac (30% udjela), koji je potpisan 07. studenog 2014. godine. Navela je i da je ustanova osnovana za obavljanje turističkih, sportsko-rekreativnih i kulturnih djelatnosti sa sjedištem u Velikom Grđevcu te da nije definirana kao ustanova od posebnog interesa. Nadalje, obveznica je istaknula kako temeljem vlastitog tumačenja zakona nije htjela dati privolu za člana upravnog vijeća dok ne provjeri smije li biti članica. Napomenula je da je upravno vijeće 15. siječnja 2024. godine imalo konstituirajuću sjednicu te još jednu redovnu sjednicu na kojoj se nije htjela pojaviti dok ne dobije mišljenje Povjerenstva o mogućem sukobu interesa. Obveznica je također dostavila i rješenje od 11. siječnja 2024. godine kojim je imenovana kao članica Upravnog vijeća Kulturnog centra Mato Lovrak.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, 143/21., u daljnjem tekstu: ZSSI) na 39. sjednici održanoj dana 02. veljače 2024. godine, obveznici daje mišljenje, kako slijedi.

Člankom 8. stavkom 1. propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima. Međutim, stavkom 2. istog članka propisano je da iznimno obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Također, propisano je da za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu osim prava na naknadu putnih i drugih opravdanih troškova. Nadalje, člankom 18. stavkom 3. propisano je da Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, dok je stavkom 4. istog članka propisano da predstavničko tijelo jedinice lokalne odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Sukladno citiranom članku 18. stavku 2. ZSSI-a, Povjerenstvo ukazuje da je uvidom u Registar ustanova i izvanproračunskih fondova od posebnog interesa koji Povjerenstvo vodi, a i iz očitovanja same obveznice, utvrđeno da Kulturni centar Mato Lovrak nije ustanova od posebnog državnog interesa odnosno od posebnog interesa za jedinicu lokalne i područne (regionalne) samouprave. Slijedom navedenog, obveznica ne može biti članica upravnog vijeća navedene ustanove.

Povjerenstvo također ukazuje obveznici da je, unatoč tome što nije prisustvovala konstituirajućoj sjednici, sukladno citiranom članku 8. stavku 1. ZSSI-a, dužna zatražiti i formalno razrješenje iz Upravnog vijeća Kulturnog centra Mato Lovrak, u roku od 60 dana od dana imenovanja.

Slijedom svega navedenog, Povjerenstvo je dalo mišljenje kako je navedeno.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznica Ivana Jurković Piščević, elektroničkom dostavom
2. Objava na internetskoj stranici Povjerenstva
3. Pismohrana